ΑΝΑΛΥΤΙΚΗ ΠΕΡΙΓΡΑΦΗ ΤΩΝ ΤΕΧΝΙΚΩΝ ΠΡΟΔΙΑΓΡΑΦΩΝ ΤΩΝ ΥΠΗΡΕΣΙΩΝ

Σύμφωνα με το άρθρο 31, παράγραφος 2 του Ν. 3329/2005 (ΦΕΚ 81/04-04-2005 τ. Α΄), οι Ισολογισμοί που συντάσσουν τα Νοσοκομεία, σύμφωνα με το Π.Δ. 146/2003, πρέπει να ελέγχονται και να υπογράφονται από δύο (2) ορκωτούς Λογιστές.
Η ανάδοχος εταιρεία οφείλει να κάνει Έλεγχο των Οικονομικών Καταστάσεων και να εκδώσει Πιστοποιητικό Ελέγχου. Ο Έλεγχος θα διενεργηθεί σύμφωνα με τα Ελληνικά Ελεγκτικά Πρότυπα, που είναι εναρμονισμένα με τα Διεθνή Ελεγκτικά Πρότυπα (ΦΕΚ 1589/2004 τ. Β΄).
Το έργο αφορά το Γενικό Νοσοκομείο Βέροιας. Ο έλεγχος θα πραγματοποιηθεί στις οικονομικές καταστάσεις – ισολογισμός. 
Οι συμμετέχοντες στον διαγωνισμό θα πρέπει να είναι εγγεγραμμένοι στο Σώμα Ορκωτών Ελεγκτών Λογιστών (Σ.Ο.Ε.Λ.) ή στη Λίστα Νομίμων Ελεγκτών της Επιτροπής Λογιστικής Τυποποίησης και Ελέγχων (Ε.Λ.Τ.Ε.) και να μπορούν, σύμφωνα με τις σχετικές διατάξεις της ελληνικής νομοθεσίας, να αναλάβουν τον έλεγχο οικονομικών καταστάσεων.
Σκοπός του ελέγχου είναι να διαπιστωθεί: 
(α) Αν τηρήθηκαν τα κατάλληλα λογιστικά βιβλία και στοιχεία.
(β) Αν ο Ισολογισμός και ο Λογαριασμός αποτελεσμάτων χρήσεως του Νοσοκομείου συμφωνεί με τα λογιστικά βιβλία.
(γ) Αν οι Οικονομικές Καταστάσεις απεικονίζουν με πληρότητα και σαφήνεια την οικονομική θέση του Νοσοκομείου και τα αποτελέσματα των εργασιών, των ελεγχομένων χρήσεων, σύμφωνα με τα Λογιστικά Πρότυπα, που προδιαγράφονται από την Ελληνική εταιρική νομοθεσία.
Ο Έλεγχος περιλαμβάνει την εξέταση, σε δειγματοληπτική βάση, αποδεικτικών στοιχείων που να στηρίζουν τα ποσά και τις πληροφορίες που περιλαμβάνονται στις οικονομικές καταστάσεις.
Ειδικότερα περιλαμβάνει τα εξής:
(α) Έλεγχο των ενεργητικών και παθητικών στοιχείων του Ισολογισμού ως και των εσόδων / εξόδων του Νοσοκομείου, βάσει προγράμματος, το οποίο συνάσσεται ειδικώς. Στο στάδιο αυτό βασικά, ελέγχονται τα στοιχεία εκείνα τα οποία έχουν σημαντική επίδραση στις οικονομικές καταστάσεις του Νοσοκομείου.
(β) Ελεγκτικές διαδικασίες όπως:
(1) Έλεγχος της απογραφής των εμπορεύσιμων και παγίων στο τέλος της χρήσης, προκειμένου να διασφαλισθεί η ορθή τήρηση των διαδικασιών καταγραφής αποθεμάτων, στην συνέχεια της ορθής εφαρμογής των κανόνων αποτίμησης, του προσδιορισμού και χειρισμού των διαφορών, της διάρθρωσης των υπολοίπων και της μεταφοράς στην επόμενη χρήση.
(2) Αιφνιδιαστικές καταμετρήσεις ταμείων.
(3) Μετρήσεις διαφόρων μεγεθών και παρακολούθηση συναλλαγών.
(4) Λήψη πιστοποιητικών από τράπεζες, δικηγόρους και λοιπές συναλλασσόμενες με το Νοσοκομείο εταιρείες.
(5) Λήψη πιστοποιητικών από ορισμένους πελάτες και προμηθευτές του Νοσοκομείου. 
(6) Εξέταση των φορολογικών υποχρεώσεων του Νοσοκομείου. 
(7) Έλεγχο της κοστολογήσεως.
(γ) Σύνταξη τελικής εκθέσεως ελέγχου, όπου θα αναφέρεται εάν οι Οικονομικές Καταστάσεις απεικονίζουν ακριβοδίκαια την Οικονομική Κατάσταση του Νοσοκομείου, να έχουν συνταχθεί και να έχουν παραδοθεί υπογεγραμμένες ,σύμφωνα με τις γενικές παραδεκτές λογιστικές αρχές.
Οι ανωτέρω εργασίες θα εκτελεστούν, σύμφωνα με τις ελεγκτικές διαδικασίες των Ελληνικών Προτύπων και τις αρχές και τους κανόνες ελεγκτικής, που ακολουθεί το Σώμα Ορκωτών Ελεγκτών Λογιστών, με τελικό σκοπό την παράδοση στο αρμόδιο όργανο της προβλεπόμενης έκθεσης ελέγχου επί του ισολογισμού και των αποτελεσμάτων κάθε χρήσης που θα έχει συντάξει αυτό.

